CELEX: C2005/143/22
Language: et
Date: 2005-06-11 00:00:00
Title: Kohtuasi C-112/05: Euroopa Ühenduste Komisjoni 4. märtsi 2005. aasta hagi Saksamaa Liitvabariigi vastu

11.6.2005   
            
            
               ET
            
            
               Euroopa Liidu Teataja
            
            
               C 143/15
            
         Euroopa Ühenduste Komisjoni 4. märtsi 2005. aasta hagi Saksamaa Liitvabariigi vastu
   (Kohtuasi C-112/05)
   (2005/C 143/22)
   Kohtumenetluse keel: saksa
   Euroopa Ühenduste Komisjon esitas 4. märtsil 2005 Euroopa Ühenduste Kohtule hagi Saksamaa Liitvabariigi vastu. Hageja esindajad on F. Benyon ja G. Braun, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1.
            
            
               tunnistada EÜ artiklitega 56 ja 43 vastuolus olevaks Saksamaa Liitvabariigi seaduse Gesetz über die Überführung der Anteilsrechte an der Volkswagen Gesellschaft mit beschränkter Haftung in private Hand (aktsiaselts Volkswagen'i erastamise seadus, edaspidi VW Gesetz) paragrahv 2 lõige 1 ja paragrahvi 4 lõiked 1 ja 3;
            
         
               2.
            
            
               jätta kohtukulud Saksamaa Liitvabariigi kanda.
            
         Õiguslikud alused ja peamised argumendid
   Saksamaa Liitvabariigi VW Gesetz piirab erinevalt Aktiengesetz`i (äriseadus) sätetest iga aktsionäri hääleõigust kuni 20 %ni aktsiakapitalist. Saksamaa Liitvabariigil ja Alam-Saksi liidumaal on mõlemal õigus nimetada VW AG nõukogusse kaks liiget, eeldusel, et neile kuulub asjaomase äriühingu aktsiaid. VW AG aktsionäride üldkoosolekul, kus otsuste vastuvõtmiseks peab Aktiengesetz`i alusel olema esindatud 75 % aktsiakapitalist, otsuste vastuvõtmiseks nõutakse esindatud aktsiakapitali 80 %list häälteenamust.
   Need sätted rikuvad EÜ artiklis 56 sätestatud kapitali vaba liikumist ja EÜ artiklis 43 sätestatud asutamisvabadust.
   Nõukogu direktiivi 88/361/EMÜ lisa kohaselt ei hõlma kapitali liikumine mitte ainult aktsiatesse/osadesse ja väärtpaberitesse investeerimist, vaid ka ettevõtetes osalemist või nende täielikku üleandmist .
   Euroopa Kohtu varasemate otsuste kohaselt hõlmab kapitali vaba liikumise kaitseala kõiki õigusnorme, mis võivad takistada teistest liikmesriikidest pärit investeerijatel sellesse ettevõttesse investeerida või selle juhtimisest või kontrollimisest osa võtta. EÜ artiklist 56 tuleneva keelu eesmärk ei ole mitte ainult takistada välismaiste ettevõtjate diskrimineerimist siseriiklike ettevõtjatega võrreldes, vaid hõlmab ka iga meedet, mis võib mistahes viisil takistada kapitali vaba liikumist. Arvestades Euroopa Kohtu seisukohti seoses EÜ artiklist 56 tuleneva piirangute keeluga on VW Gesetz'iga häälte osakaalu ülempiiri kehtestamine otsene omandiõiguse piiramine ja rikub seetõttu kapitali liikumisvabadust.
   Alam-Saksi liidumaale andis tema aktsiate hulk aktsionäride üldkoosolekutel, kus tavaliselt ei ole hääleõiguslik kapital täies ulatuses esindatud, 20 % vajalikest häältest, mis võimaldas tal blokeerida nende otsuste vastuvõtmist, mille jaoks oli vaja üle 80 % koosolekul esindatud kapitali nõusolekust. Kuna need õigusnormid võimaldasid liidumaal takistada talle ebasobiva status quo muudatusi, sest nende tegemiseks oli Aktiengesetz'i kohaselt vaja suuremat kvoorumit, takistasid asjaomased VW Gesetz`i sätted riigivõimu teostamist.
   VW Gesetz`iga kehtestatud Saksamaa Liitvabariigi ja Alam-Saksi liidumaa õigus nimetada nõukogu liikmed sõltumata aktsiaomanike hulgast piirab teiste aktsionäride õigust kohasele esindatusele äriühingu nõukogus. Ja nagu Euroopa Kohus on korduvalt sedastanud, õigusnorm, mis piirab aktsiate/osade omandamist või muul moel piirab võimalust tegelikult osaleda äriühingu juhtimises või selle kontrollimises, kujutab endast sellise õigusliku eeskirjaga kapitali liikumisvabaduse piiramist.
   Kapitali liikumisvabaduse piirang on õigustatud ainult EÜ artiklis 58 sätestatud põhustel või niinimetatud ülekaaluka avaliku huvi põhimõtte alusel. Euroopa Kohtu poolt väljatöötatud kriteeriumide kohaselt ei tohi sellised avaliku huvi alusel võetud meetmed olla diskrimineerivad, nad peavad olema tegelikult vajalikud ja taotletava eesmärgi suhtes proportsionaalsed. Eelkõige peavad nimetatud põhjendused kehtima kõigile isikutele või ettevõtetele, kes tegutsevad vastuvõtva liimesriigi territooriumil. Euroopa Kohtu väljakujunenud kohtupraktika kohaselt ei saa maksõigust käsitleva EÜ artikli 58 kohaldamisalast välja jäävad üldised majandushuvid, ega ka liikmesriikide teised majanduslikud eesmärgid õigustada EÜ asutamislepinguga keelatud piirangute kohaldamist. EÜ artikliga 56 kehtestatud kriteeriumide ja asjakohase kohtupraktika kohaselt kujutavad VW Gesetz`i eelpoolnimetatud sätted kaudseid omandiõiguse piiranguid, mida ei saa ühenduse õiguse alusel õigustada.